Helle Thorning-Schmidt (S), 2014-02-04:
Tak for det.
I går dannede Socialdemokraterne og De Radikale en ny regering.
En SR-regering er et velkendt samarbejde i dansk politik.
Vi er to partier, som før har vist, at vi kan skabe resultater sammen – helt fra Stauning og Munch og frem til den regering, vi præsenterede i går.
Vi er forskellige partier, sådan er det, men vi har også stærke fælles ambitioner på Danmarks vegne.
Vi ønsker at sikre vores velfærd, fordi den giver tryghed i en verden, der forandrer sig meget hurtigt.
Og vi insisterer på at føre en ansvarlig økonomisk politik.
SR-regeringen vil videreføre den ansvarlige økonomiske politik.
Vi vil fortsætte med at gennemføre reformer, nemlig de reformer, som er vigtige for netop det.
Og vi vil fortsætte med at udvikle vores velfærdssamfund.
Overskriften for vores arbejde er enkel: flere job og bedre velfærd.
De nye ledighedstal viser, at vi har den laveste ledighed i mere end 4 år.
Der er simpelt hen færre danskere uden arbejde, og der er flere, som er i arbejde.
Danskerne er ved at genvinde troen på fremtiden.
Familier og virksomheder er optimistiske, og vi ser en vis bedring på boligmarkedet.
Det hænger selvfølgelig sammen med, at det går bedre i udlandet, men det viser også, at regeringens politik skaber resultater, og det arbejde vil den nye SR-regering naturligvis fortsætte.
Vi er en regering, der bygger på værdier om et solidarisk velfærdssamfund med lige muligheder for alle; fri og lige adgang til sundhed; gratis og gode uddannelser; et trygt og værdigt liv for vores ældre medborgere.
Det er jo derfor, at vi fører en politik i balance, hvormed vi sikrer, at der er styr på økonomien, og hvor vi samtidig har tilrettelagt den økonomiske politik sådan, at vi har mulighed for at bruge lidt flere penge på vores offentlige sektor.
Det betyder, at vi hvert år kan bruge lidt mere på vores uddannelser, på bedre sundhed, på mere tryghed.
Vi går kort sagt ikke ind for nulvækst.
Vi går ind for mere velfærd.
Vores mål er både et stærkere Danmark og et solidarisk Danmark.
Og selv om vi er nået langt, har vi selvfølgelig nogle vigtige opgaver foran os.
Vi ønsker, at erhvervsuddannelserne skal være et attraktivt valg for mange unge efter folkeskolen.
Det er det desværre ikke i dag.
Kvaliteten er ikke høj nok, og det vil vi selvfølgelig forbedre.
Vi har også sagt, at vi vil komme med nye vækstinitiativer her til foråret, når vi følger op på Produktivitetskommissionens anbefalinger.
Vi vil fortsætte med at forbedre erhvervslivets vilkår, sådan at virksomhederne har bedre muligheder for at skabe flere job.
Vi vil også fremlægge en reform af beskæftigelsesindsatsen.
De ledige skal i arbejde så hurtigt som muligt med udgangspunkt i den enkelte lediges behov.
Og virksomhederne skal have bedre mulighed for at kunne få den arbejdskraft, som de har brug for.
SR-regeringer er ikke bare en nyskabelse i dansk demokrati.
Der er også nogle traditioner, der knytter sig til SR-regeringer.
Vi har en solid tradition for at samarbejde bredt i Folketinget.
Den tradition vil regeringen selvfølgelig bygge videre på.
Siden 2011 har vi haft en situation, hvor alle Folketingets partier har været med til at tage ansvar.
Jeg er ikke i tvivl: Det er bedst for Danmark.
Og jeg glæder mig til et fortsat godt samarbejde og et bredt samarbejde her i Folketinget; et samarbejde om at udvikle Danmark og skabe flere job og bedre velfærd.
Jamen der er da bestemt nogle af rokaderne, jeg gerne havde været foruden.
Det skal der ikke være nogen tvivl om.
Vi har jo haft en situation, hvor SF har skiftet formand, og det affødte så nogle rokader.
Det er også sket tidligere; det skete også i den foregående regering.
Så har vi også haft en situation, hvor vi har været ramt af alvorlig sygdom, og det har også betydet rokader.
Og så har vi haft den situation nu, at SF har valgt at træde helt ud af regeringen.
Det må også være et partis suveræne valg, om de ønsker at sidde i regeringen eller ej, og SF har nu truffet det her valg.
Alle de tre ting har jo ført til nogle af de store rokader, der henvises til her.
Og i hvert fald nogle af dem havde jeg da gerne været foruden, f.eks. den, som vedrørte den tidligere udenrigsministers sygdom.
Det havde jeg da bestemt gerne været foruden.
Jamen tak for det håb om, at regeringen kommer i omdrejninger.
Vi er i omdrejninger, og vi har jo løst mange at de udfordringer, vi skulle løse.
Da vi overtog regeringsansvaret, overtog vi jo en situation, hvor tingene ikke gik så godt, og det var ikke kun den tidligere regerings skyld, men man havde bestemt heller ikke bidraget så meget.
Der var over 100.000 arbejdspladser, som var forsvundet.
Vi var blevet ramt af en krise, som havde ramt Danmark hårdere, fordi der var overophedning – konkurrenceevnen var mindsket 20 pct. på 10 år, og vi havde fået en henstilling fra EU.
Så det var nogle alvorlige problemer, vi skulle tage fat på, og vi har taget fat på de udfordringer en for en og har også løst mange af dem, og mange af dem – og det vil jeg også gerne kvittere for – sammen med Venstre, som også har påtaget sig et ansvar, og det er jo godt.
Jeg håber jo bare, at man vil fortsætte med det, altså at Venstre vil påtage sig et ansvar fremadrettet.
Jeg ser da også frem til den kommende tid, for jeg har bemærket, at Venstre siger, at de mangler svar fra regeringen – jeg synes nu, der er kommet mange svar fra regeringen – men jeg håber da på, at Venstre også kan bidrage med at give nogle svar.
For vi mangler jo egentlig stadig et bud fra Venstre på, hvad man har tænkt sig gøre på et punkt som beskæftigelsesindsatsen, hvor man jo gerne vil spare mange penge; vi mangler et bud på, hvordan skattepolitikken skal være, hvor man jo sådan skyder med spredehagl og gerne vil sænke alle skatter, men glemmer at fortælle, hvordan det skal finansieres; og ikke mindst mangler vi et bud fra Venstre på, hvordan nulvæksten egentlig skal realiseres, hvordan den offentlige sektor skal se ud, når man skal have nulvækst.
Så jeg ser frem til et samarbejde med Venstre.
Jeg er glad for det, vi har haft, og håber, at Venstre også vil bidrage bare en lille smule med nogle gode ideer til, hvordan tingene skal løses, frem for bare at klage over, at der ikke kommer svar.